Didaktické hry a hry s pravidlami ako súčasť vyučovacieho procesu

Mgr. Bibiana Filípková, Výskumný ústav detskej psychológie a patopsychológie

Pedagógovia i školskí psychológovia pokladajú hru za významnú súčasť výchovno-vzdelávacieho procesu a cenný pedagogický prostriedok. Hru ako vyučovaciu metódu a aj ako súčasť prvkov alternatívneho vyučovania preferuje čoraz viac pedagógov. Pedagóg by však mal hry, ktoré má záujem začleniť do výučby dobre poznať a vedieť ich správne aplikovať vzhľadom ku konkrétnej problematike a taktiež v správny čas. Mnoho hier má svoje pravidlá a bez ich dodržiavania nie je hra možná, prípadne vedie ku konfliktu a prestáva uspokojovať účastníkov. Sú to zvláštne pravidlá: nie sú zvonku dané, ale dieťa sa samé zúčastňuje na ich tvorbe, alebo pri ich prevzatí. Sú to pravidlá vonkajšie a všeobecné, zároveň však tiež vnútorné a vlastné. Keď ich jednotlivec nedodržiava, dostáva sa do konfliktu so sociálnou skupinou aj sám so sebou. V takomto prípade treba s motiváciou pokračovať v zaujímavej hre, v styku s kamarátmi, s ktorými je veselo, ktorí ho uznávajú, ai. To je predobraz ďalších spoločenských, morálnych, estetických noriem a predobraz toho, ako jedinec preberá tieto normy za svoje a popritom rieši menšie alebo väčšie, vnútorné alebo vonkajšie konflikty. 
Hry s pravidlami sú dôležitým prostriedkom v interiorizácii sociálnych noriem, vo formovaní charakteru a v morálnej výchove. Vnútorná motivácia dieťaťa pri hre je nevyhnutná taktiež v procese učenia. Rôzne učebné stratégie, ktoré hra zahŕňa, zároveň koordinuje takým spôsobom, že ich vzájomne spája, vďaka čomu sa učebný proces stáva pre dieťa zmysluplným. Rôzne typy hier kladú požiadavky na rôzne psychické procesy, stavy a vlastnosti, takže ich výchovné účinky sú rozmanité a široké.
Na prvom stupni základnej školy, ale aj vo vyšších ročníkoch sa hry s pravidlami výborne osvedčujú. Tieto hry sú podľa spätných väzieb zainteresovaných (pedagógovia, žiaci) označované ako veľmi pútavé a poučné. Hry majú mnohé využitia. Vďaka nim je možné napodobniť i situácie zo skutočného života, v ktorých budú deti raz môcť prakticky využívať poznatky osvojené v škole. Faktom zostáva, že moderná doba prináša na jednej strane výhody v podobe nových komunikačných prostriedkov (internet, mobilná komunikácia), na strane druhej ich časté používanie neumožňuje v žiaducej miere rozvíjať sociálne zručnosti detí. Pribúda detí, ktoré sa nevedia vhodne prispôsobiť kolektívu, primerane komunikovať s okolím, rešpektovať sociálne pravidlá a autority. Okrem využitia hier pri napomáhaní v osvojovaní si učiva z rôznych školských predmetov, je vhodné vo výchovno-vzdelávacom procese použiť aj aktivity spomínaného charakteru. Pred ich začlenením do výchovno-vzdelávacieho procesu je vhodné poradiť sa so školským psychológom, ktorý detailne inštruuje pedagógov a vyberie na základe aktuálneho problému taký typ hier a zážitkových aktivít, ktoré napomôžu posilniť u žiakov žiaduce správanie a naopak eliminujú nežiaduce. Aby mali hry takéhoto charakteru pozitívny efekt, odporúča sa venovať sa im pravidelne počas dlhšej doby (dva mesiace, pol roka, príp. celý školský rok).

Didaktické hry
Hry, ktoré pedagógovia najčastejšie využívajú a ktoré sú zároveň súčasťou výchovno-vzdelávacieho procesu- teda zakomponované priamo do vyučovania sú tzv. didaktické hry. Sú spojením hry a vyučovania. Takéto typy hier by sa nemali deťom predkladať ako voľno-časové hry, ako odmena za dobré správanie, alebo prospech. Vhodné je, ak je nimi vyučovacia hodina priebežne „popretkávaná“ a žiaci ju berú ako bežnú súčasť výkladu.  
Didaktická hra žiakom pomáha kvalitnejšie si osvojovať učivo a udržať ho v pamäti dlhšiu dobu. Ďalší fakt je, že sa vďaka nej a jej pútavému obsahu žiaci oveľa rýchlejšie a jednoduchšie naučia poučky a definície, ktoré by sa za iných okolností učili „memorovaním“, ktoré je pre naše školstvo stále typické. Didaktická hra zvyšuje u žiakov motiváciu, rozvíja komunikáciu, učí ich kooperovať. Okrem už spomínaného rozvoja kognitívnych funkcií podporuje kreativitu žiakov, prebúdza fantáziu, učí žiakov narábať s emóciami- prípadne ich verbalizovať a v neposlednom rade rozvíja ich sociálne zručnosti. 
Didaktická hra musí mať didaktický cieľ a presne vymedzené pravidlá. Pedagóg by mal v úvode hry žiakom detailne priblížiť pravidlá hry a v jej priebehu by nemal zabúdať na pozitívnu motiváciu žiakov. Aj vďaka hre môže pedagóg spoznať sociálne role a pozíciu každého žiaka v triede, čo je možné využiť i v prípade riešenia závažnejšieho problému v triede (napr. šikana).
Didaktických hier s rôznym zameraním (podľa konkrétneho vyučovacieho predmetu a jeho obsahu) je nespočetne veľa. Pedagógovia majú k dispozícii knižné publikácie, časopisy i texty na webových stránkach. Žiaci v mladšom školskom veku určite ocenia aj vlastnú tvorbu pedagóga, čo je však z časového hľadiska v praxi veľakrát nesmierne náročné. Ak to  však časový plán dovoľuje, je vhodné najmä v mladšom školskom veku tieto hry zaraďovať do vyučovacích hodín tak často, ako sa len dá. Vhodne zvolená hra totiž dokáže žiakov prebudiť k aktivite, motivovať k práci na sebe a tým i k vyšším výkonom.